ORDE do 24 de xaneiro de 2013 pola que se modifica a Orde do 14 de novembro de 1995 pola que se regula o programa de actuacións para o control de biotoxinas mariñas en moluscos bivalvos e outros organismos procedentes da pesca, o marisqueo e a acuicultura.
Consellería do Medio Rural e do Mar — I. Disposicións xerais — 06/02/2013

O Regulamento (CE) nº 854/2004, do Parlamento Europeo e do Consello, do 29 de abril de 2004, polo que se establecen normas específicas para a organización dos controis oficiais dos produtos de orixe animal destinados ao consumo humano, establece no seu anexo II, capítulo II, os controis oficiais relativos a moluscos bivalvos vivos procedentes de zonas de produción clasificadas.
O Regulamento (CE) nº 853/2004, do Parlamento Europeo e do Consello, do 29 de abril de 2004, establece no seu anexo III, sección VII, capítulo V, as normas sanitarias que deben cumprir os moluscos bivalvos vivos que se poñan no mercado para consumo humano, entre as que se inclúen as cantidades límite de diversas biotoxinas mariñas.
O Decreto 28/2005, do 28 de xaneiro, polo que se regula o control de biotoxinas en moluscos bivalvos e outros organismos procedentes da pesca, o marisqueo e a acuicultura establece que o control para a detección e cuantificación das biotoxinas mariñas será exercido pola Consellería do Medio Rural e do Mar e pola Consellería de Sanidade.
De acordo co establecido no artigo 8 do antedito decreto, é competencia da Consellería do Medio Rural e do Mar establecer o límite e as características das zonas de produción para os efectos do control de presenza de plancto produtor de toxinas e de biotoxinas nos moluscos bivalvos vivos, da toma de mostras nas ditas zonas e do establecemento nelas dun plan de mostraxe en función das previsións da evolución dos episodios tóxicos.
A Orde do 14 de novembro de 1995 regula o programa de actuacións para o control de biotoxinas mariñas en moluscos bivalvos e outros organismos procedentes da pesca, o marisqueo e a acuicultura, define o sistema de control e as condicións para a autorización ou prohibición da extracción e posta no mercado destes organismos.
A Consellería do Medio Rural e do Mar, a través do Instituto Tecnolóxico para o Control do Medio Mariño de Galicia, foi ampliando e mellorando os sistemas de control ata chegar á actual intensa rede de mostraxe de control de biotoxinas ao longo de toda a costa galega, constituída por puntos primarios e secundarios situados nas bateas de mexillón, áreas de mexillón de rocha e por áreas de mostraxe de moluscos bentónicos infaunais e epifaunais (pectínidos).
Razón esta que fai preciso modificar a Orde do 14 de novembro de 1995, co obxecto de actualizar os anexos II, III e IV en que se establecen e definen as zonas, subzonas e puntos fixos de control do mexillón de rocha, moluscos infaunais e epifaunais (pectínidos), co obxecto de adaptalas á actual rede de mostraxe establecida.
En virtude do exposto anteriormente,
Artigo único. Modificación da Orde do 14 de novembro de 1995 pola que se regula o programa de actuacións para o control de biotoxinas mariñas en moluscos bivalvos e outros organismos procedentes da pesca, marisqueo e a acuicultura
A Orde do 14 de novembro de 1995, pola que se regula o programa de actuacións para o control de biotoxinas mariñas en moluscos bivalvos e outros organismos procedentes da pesca, o marisqueo e a acuicultura, queda modificada como segue:
Os anexos II, III e IV da Orde do 14 de novembro de 1995, pola que se regula o programa de actuacións para o control de biotoxinas mariñas en moluscos bivalvos e outros organismos procedentes da pesca, o marisqueo e a acuicultura, quedan substituídos polos que se publican nesta orde.
Disposición derradeira única. Entrada en vigor
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 24 de xaneiro de 2013